Letolo le ilibanya le ho bolaea batho hammoho le liphoofolo – moafrikafmradio: The Most Authoritative Radio Ever!
March 8, 2019 MoAfrika FM
Letolo le ilibanya le ho bolaea batho hammoho le liphoofolo
Mohlankana oa Ha Kotoanyane, Mafeteng, o ile a ilibanngoa ke letolo, ha linku tse leshome le motso o le mong tsa habo tsee a neng a li alositse, tsona li bolailoe ke lona motšehare oa mantsiboea ka Laboraro lena.
Ntat’ae, monghali Ramaisa Koekoe, o re mora o mo boleletse hore le ile la tsekema ka pel’a hae nakong eo a neng a baleha pula, a phaphama ka mor’a ho ilibana a sa tsebe se ileng sa etsahala, a bonela linku thokoana li rapaletse, athe li shoele.
Koekoe o re linku li akha tse robong tse neng li emere. O re ha le fete khomo le je motho, oa leboha ka bophelo ba mora oa hae.
Ho sa le joalo mok’hanselara oa Popa Ha-Phohla, Mokhotlong, o re letolo le bolaile mohlankana le moroetsana ba neng ba ntse ba tsamaea hammoho, motšehare oa mantsiboea ka Laboraro la beke ena.
Monghali Serame Letsoepa o re sena se latela hore a hlabeloe mokhosi ke monna ea ileng a kopana le bao, ba oele ka lifahleho, ’me eena a tsebisa morena ea ileng a hoelehetsa sechaba ho tla sebanoanng.
O re ha ba fihla sebakeng seo, ba fumana bafu ba chele, ’me ba tsebile e mong e le motho oa motse oo, ha e mong le oa Ha-’Meta. Menyenyetsi o re e supa hore mohlankana o ne a hulela ba hae, ha ho tla hlaha tsietsi ena.
Previous PostMafumahali a Potoana a re ‘muso o sekehele lillo tsa sechabaNext PostNtat’a o re ‘molai oa mora oa hae a tsoaroe